Victor Hubbard oli päivästä toiseen, säästä riippumatta samassa paikassa päivät pitkät.

Tässä jamassa Victor oli kolme kuukautta sitten. THIS IS VICTOR / FACEBOOK

Koditon mies kummeksutti Texasin Kemahissa asukkaita kolme vuotta. Mies oleili samassa kadunkulmassa joka päivä tekemättä mitään. Hiljattain paikallinen nainen nimeltä Ginger Jones Sprouse päätti ottaa selvää, miksi.

- Se alkoi huolestuttaa minua ja puhuttuani muille yhteisön jäsenille kävi ilmi, että moni muukin ihmetteli, mikä on asian laita, Sprouse kertoo CBS:n paikalliskanava KHOU:lle.

Sprouse kertoo nähneensä miehen päivittäin noin neljä kertaa. Joulukuussa hän viimein pysäytti autonsa miehen kohdalle, laski ikkunan ja kysyi häneltä, mitä hänelle kuuluu.

Kävi ilmi, että mies, Victor Hubbard, odotti äitiään, joka oli hylännyt hänet. Nykyisin koditon 32-vuotias mies asui ennen samalla kadulla. Hän kärsi mielenterveysongelmista.

- Olipa vuodenaika mikä hyvänsä, rakastan häntä aina, Hubbard sanoi äidistään.

Myötätuntoinen Sprouse päätti auttaa miestä. Hän perusti Facebook-sivun This is Victor ja käynnisti joukkorahoituskampanjan " herttaisen ja lempeän " miehen hyväksi.

Sprouse alkoi hankkia kaikenlaista apua miehelle: mielenterveyspalveluita, lääkkeitä, henkilötodistuksen ja oman kodin katon pään päälle. Kymmenien paikallisten tuella Victorille saatiin myös uusia vaatteita ja polkupyörä sekä käynnit hammaslääkärillä ja silmälääkärillä. Tammikuussa Sprouse työllisti hänet kokiksi omistamaansa ravintolakouluun.

Pian Facebook-yhteisö saavutti lähes 10 000 seuraajaa. Joukkorahoituksella Victorin hyväksi on kerätty jo yli 15 000 dollaria.

Puhui äitinsä kanssa

Huomio sosiaalisessa mediassa sai ensin toisaalla Texasissa asuvan sedän soittamaan Victorille. CBS:n mukaan viime viikolla hän sai viimein yhteyden myös äitinsä.

- Pääsin puhumaan hänelle ja minusta tuntuu, että olen saavuttanut jotain, Victor kommentoi.

Muutamassa kuukaudessa arasta, yksinäisestä, masentuneesta ja kodittomasta miehestä tuli iloinen, hymyilevä ja työssäkäyvä yhteisön jäsen. Sprousen rooli viime kuukausien tapahtumissa on tietysti korvaamaton.

- Hän niin kuin tuli ja pelasti minut. Hän auttoi minua. Se on siunaus, Victor sanoi CBS:lle.